section_heading: NBA karijera
paragraph_text: 6. svibnja 2000. u prvoj utakmici polufinala Istoka, protiv Philadelphia 76ersa, Miller i njegov suigrač Jalen Rose postižu svaki 40 poena. Time su postali najefikasniji suigrači u jednoj utakmici doigravanja. Pacersi su dobili utakmicu rezultatom 108:91 i na kraju dobili seriju rezultatom 4-2. Pacersi ponovno prolaze u finale Istoka gdje konačno pobijeđuju Knickse u šest utakmica i prolaze u NBA finale. U NBA finalu susreli su se s Los Angeles Lakersima, predvođeni Shaquilleom O'Nealom i Kobeom Bryantom. Pacersi gube u šest utakmica te ostaju bez naslova. Tijekom te serije Reggie je prosječno postizao 24.3 poena. U doigravanju 2002. godine Miller je zamalo izbacio favorizirane New Jersey Netse. U prvom krugu doigravanja, u posljednjoj petoj utakmici, Miller je postigao ukupno 31 poen, uključujući tricu sa zvukom sirene s daljine od 12 metara i time odveo utakmicu u produžetak. Na kraju prvog produžetka postigao je zakucavanje kojim je Pacerse odveo u drugi produžetak. Unatoč Reggievoj sjajnoj igri, Netsi dobivaju drugi produžetak i izbacuju Pacerse iz doigravanja. Pri zalasku karijere dobio je značajnu pomoć. U Pacerse je doveden Jermaine O'Neal koji je u tandemu s Millerom trebao osvojiti NBA prsten s kojim bi Reggie okrunio svoju briljantnu karijeru. Međutim ova potez nije previše pomogao Reggieu i Pacersima jer nisu ostvarili ponovni ulazak u NBA finale i moguće osvajanje NBA naslova.